Uznesenie Európskeho parlamentu o delokalizáciách v kontexte regionálneho rozvoja (2004/2254(INI))



Úradný vestník 291 E , 30/11/2006 S. 0123 - 0133



P6_TA(2006)0077 Delokalizácie v kontexte regionálneho rozvoja Uznesenie Európskeho parlamentu o delokalizáciách v kontexte regionálneho rozvoja (2004/2254(INI)) Európsky parlament, - so zreteľom na Chartu základných sociálnych práv pracovníkov Spoločenstva z roku 1989 a príslušný akčný program, - so zreteľom smernicu Rady 94/45/ES z 22. septembra 1994 o zriaďovaní Európskej zamestnaneckej rady alebo postupu v podnikoch s významom na úrovni Spoločenstva a v skupinách podnikov s významom na úrovni Spoločenstva na účely informovania zamestnancov a prerokovania s nimi [1], - so zreteľom smernicu Rady 98/59/ES z 20. júla 1998 o aproximácii právnych predpisov členských štátov týkajúcich sa hromadného prepúšťania [2], - so zreteľom smernicu Rady 2001/23/ES z 12. marca 2001 o aproximácii zákonov členských štátov týkajúcich sa zachovania práv zamestnancov pri prevodoch podnikov, závodov alebo častí podnikov alebo závodov [3], - so zreteľom na smernicu Európskeho parlamentu a Rady 2002/14/ES z 11. marca 2002, ktorá ustanovuje všeobecný rámec pre informovanie a porady so zamestnancami v Európskom spoločenstve [4], - so zreteľom na oznámenie Komisie o riadiacich líniách pre regionálnu štátnu pomoc [5], - so zreteľom na oznámenie Komisie o revízii riadiacich línií pre regionálnu štátnu pomoc pre obdobie po 1. januári 2007 [6], - so zreteľom na nariadenie Komisie (ES) č. 2204/2002 z 12. decembra 2002 o uplatňovaní článkov 87 a 88 Zmluvy o ES o štátnej pomoci pre zamestnanosť [7], - so zreteľom na svoje uznesenie z 13. marca 2003 o uzavretí podnikov, ktoré využívali finančnú pomoc Európskej únie [8], - so zreteľom na svoje uznesenie z 22. apríla 2004 o oznámení Komisie o Tretej správe o hospodárskej a sociálnej súdržnosti [9], - so zreteľom na svoje uznesenie zo 6. júla 2005 o návrhu nariadenia Rady ktorým sa zakladajú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde [10], - so zreteľom na svoje uznesenie z 15. decembra 2005 o priamej štátnej pomoci ako nástroji pre regionálny rozvoj [11], - so zreteľom na články 87 ods. 3, 136 a 158 Zmluvy o ES, - so zreteľom na článok 45 rokovacieho poriadku, - so zreteľom na správu Výboru pre regionálny rozvoj a stanovisko Výboru pre zamestnanosť a sociálne veci (A6-0013/2006), A. keďže cieľom politiky regionálneho rozvoja je podporovať rozvoj všetkých regiónov Európskej únie; keďže je vhodné na tento účel zabezpečiť súlad medzi politikou regionálneho rozvoja a politikou hospodárskej súťaže, čo znamená, že verejná pomoc nemôže podnecovať delokalizáciu hospodárskych aktivít, B. keďže kohézna politika je nástrojom Európskej únie, ktorý jej umožňuje zmierňovať rozdiely medzi najchudobnejšími regiónmi a v takýchto regiónoch je nevyhnutné podporovať podniky a investovať do projektov infraštruktúry; keďže verejná pomoc je právnym nástrojom pre dosiahnutie tohto cieľa, C. keďže rozhodnutia podnikov o delokalizácii ich závodov majú mnohé dôvody, z ktorých niektoré vôbec nesúvisia s otázkami produktivity, účinnosti alebo hospodárskej životaschopnosti; keďže takéto delokalizácie môžu spôsobiť rozsiahle straty pracovných miest a hospodárske ťažkosti, ktorých vplyv na regionálny rozvoj bude o to väčší, že existuje len málo možností zamestnať sa v regióne z ktorého podnik odišiel, D. keďže vzhľadom na túto situáciu je potrebné, aby sa na úrovni Spoločenstva prijal zaviedli kontrolné systémy určené na kvantitatívne vyjadrenie hospodárskych a sociálnych nákladov každej delokalizácie; keďže Európsky parlament vo svojom vyššie uvedenom uznesení zo 6. júla 2005 vyzval na prijatie všetkých nevyhnutných právnych opatrení na to, aby podniky, ktoré získajú finančnú pomoc od Spoločenstva, nemohli delokalizovať svoju výrobu, a to počas dlhého vopred stanoveného obdobia, a aby sa ustanovil zákaz spolufinancovania operácií, ktorých následkom sú rozsiahle straty pracovných miest alebo zatváranie závodov v ich súčasných lokalitách; keďže Európsky parlament vo svojom vyššie uvedenom uznesení z 15. decembra 2005 takisto vyslovil svoje presvedčenie, že pomoc EÚ určená na delokalizácie podnikov neprináša nijakú európsku pridanú hodnotu a preto je potrebné od nej upustiť, E. keďže globalizácia, technologický pokrok a odstraňovanie prekážok prístupu niektorých krajín uľahčujú medzinárodný obchod a pre Európsku úniu predstavujú príležitosť v globalizovanom svete ale keďže môžu tiež zvýšiť riziko delokalizácií, F. keďže verejná pomoc musí prispievať k vytváraniu stálej zamestnanosti, G. keďže štatistický systém Spoločenstva ani štatistické systémy členských štátov Európskej únie nie sú v súčasnosti schopné poskytnúť celkové a presné údaje o rozsahu delokalizácií v rámci EÚ a mimo nej, najmä pokiaľ ide o ich kvantifikáciu a ich dopad na zamestnanosť v pôvodnej krajine a v novej krajine; keďže európsky štatistický mechanizmus by sa preto mal posilniť, H. keďže verejná pomoc môže byť potrebná ako núdzové opatrenie v prípadoch, kde reštrukturalizácia alebo delokalizácia bude viesť k významným stratám pracovných miest v danej lokalite, 1. zdôrazňuje, že v niektorých členských štátoch spôsobujú delokalizácie vážne znepokojenie; 2. žiada, aby sa rešpektoval a plnil cieľ hospodárskej, sociálnej a územnej súdržnosti a strategické ciele plnej zamestnanosti a sociálneho pokroku, ktoré sú uvedené v článku I-3 ods. 3 návrhu Ústavnej zmluvy, a žiada, aby Európska únia neposkytovala finančnú podporu praktikám, ktoré sú v rozpore s uvedenými cieľmi, akými sú delokalizácie, ktoré nie sú opodstatnené z pohľadu hospodárskej životaschopnosti alebo, ktorých dôsledkom môžu byť podstatné straty pracovných miest; 3. zdôrazňuje, že štrukturálne fondy a Kohézny fond musia slúžiť na dosiahnutie cieľa kohézie, ktorá pozostáva z podpory súdržnosti a solidarity medzi členskými štátmi, a že úsilie musí byť prioritne zamerané na regióny, ktoré hospodársky zaostávajú; 4. domnieva sa, že delokalizácia sa môže dotýkať nielen tzv. tradičného priemyslu s vysokým podielom pracovných síl, ale aj priemyslu s vysokým podielom kapitálu a sektora služieb; 5. odporúča Komisii, aby starostlivo sledovala priebeh zatvárania a delokalizácií podnikov, ktoré prebiehajú v súčasnej dobe, a aby v prípade ich zneužitia vyžadovala vrátenie poskytnutej finančnej pomoci; 6. zdôrazňuje, že je potrebné, aby sa Komisia a členské štáty angažovali pri prijímaní opatrení na vnútroštátnej úrovni ako aj na úrovni Spoločenstva, aby sa tak predišlo možným negatívnym následkom delokalizácií na hospodársky rozvoj, ako aj sociálnym tragédiám spôsobeným stratou priamej alebo nepriamej zamestnanosti v regiónoch Európskej únie, z ktorých podniky odchádzajú a ktoré majú malú alebo žiadnu schopnosť samy sa reštrukturalizovať; 7. vyzýva Komisiu, aby prijala všetky potrebné opatrenia na to, aby sa európska regionálna politika nestala motívom pre delokalizáciu podnikov s následnou stratou pracovných miest; 8. berie na vedomie návrh Komisie vypracovaný v rámci reformy štrukturálnych fondov, ktorý ustanovuje postihy pre podniky, ktoré po prijatí finančnej pomoci Európskej únie delokalizovali svoje aktivity v lehote siedmych rokov od poskytnutia pomoci, ako prvé nevyhnutné opatrenie v prospech hospodárskej, sociálnej a územnej súdržnosti EÚ; 9. žiada tiež, aby podniky, ktoré dostali verejnú pomoc -najmä ak nesplnili záväzky vyplývajúce z takejto pomoci- alebo prepustili zamestnancov vo svojom pôvodnom sídle v rozpore s vnútroštátnym alebo medzinárodným právom a potom sa delokalizovali v rámci Európskej únie, nemohli využívať verejnú pomoc v nových miestach svojho pôsobenia, a aby sa tiež v budúcnosti vylúčili z možnosti čerpania prostriedkov zo štrukturálnych fondov alebo verejnej pomoci na dobu siedmych rokov po delokalizácii; 10. domnieva sa, že by bolo potrebné zvážiť opatrenia v súvislosti s tzv. spätnými delokalizáciami, ktoré spôsobujú zhoršenie pracovných podmienok bez premiestnenia aktivít podniku; 11. nazdáva sa, že keďže v rámci Európskej únie neexistuje lepšia koordinácia vnútroštátnych systémov sociálnej starostlivosti, je nevyhnutné uskutočniť balík koordinovaných opatrení prostredníctvom rôznych politík Európskej únie a preto vyzýva na urýchlené vypracovanie európskej stratégie na prevenciu, riadenie a monitorovanie delokalizácií podnikov v rámci Únie i mimo nej, ktorá sa bude vykonávať na úrovni Únie v koordinácii so všetkými členskými štátmi; 12. v tomto rámci zdôrazňuje dôležitosť svojho vyššie uvedeného uznesenia z 13. marca 2003 a žiada Komisiu, aby poverila Európsku nadáciu pre zlepšenie životných a pracovných podmienok v Dubline (Európske stredisko pre sledovanie zmien) vypracovaním štúdie, hodnotením (vrátane určenia počtu vytvorených a zrušených pracovných miest so zreteľom na kvalitatívny aspekt) a monitorovaním javu delokalizácií, s cieľom zobjektívniť jeho dôsledky na hospodársku a sociálnu oblasť a na oblasť kohéznej politiky, na územné plánovanie a na územný rozvoj, a aby Európskemu parlamentu predkladalo výsledky a konkrétne návrhy v podobe pravidelných správ; 13. s potešením konštatuje, že Komisia prijala opatrenia upravujúce nové usmernenia štátnej pomoci pre regionálne účely, ktorých cieľom je dať uhradiť pomoc podnikom, ktoré nedodržiavajú podmienky spojené s touto pomocou a ktoré premiestnia sídlo svojich aktivít v rámci EÚ, ale najmä mimo jej územia; 14. zdôrazňuje, že Komisia zahrnula aj do nových usmernení štátnej pomoci pre regionálne účely systém umožňujúci poskytnutie verejnej pomoci ako mimoriadne opatrenie v prípade veľkých strát pracovných miest napriek tomu, že daný región alebo lokalita by normálne neboli spôsobilé pre takúto pomoc; 15. znovu opakuje svoju výzvu, aby bol zákon o štátnej pomoci vnútorne jednotný a aby sa vyhlo prílišným rozdielom v pomoci medzi susediacimi regiónmi; 16. žiada Komisiu, aby podmienila priznanie a poskytovanie verejnej pomoci z rozpočtu Európskej únie alebo členských štátov prijatím konkrétnych záväzkov v oblasti zamestnanosti a miestneho rozvoja, ktoré by zaväzovali vedenie podniku a riadiacich pracovníkov príslušných miestnych, regionálnych a štátnych orgánov; 17. upozorňuje Komisiu na dôležitosť zaistenia tejto komunitárnej pomoci pevnými zárukami pokiaľ ide o dlhodobú zamestnanosť a regionálny rast; 18. vyzýva Komisiu, aby účinne uplatňovala platné ustanovenia týkajúce sa vrátenia pomoci zo strany podnikov, ktoré nedodržiavajú svoje záväzky týkajúce sa investícií, pre ktoré získali verejnú pomoc a aby predložila správu o uplatňovaní týchto ustanovení; 19. žiada Komisiu a takisto členské štáty, aby zostavili zoznam podnikov, ktoré nedodržiavajú pravidlá v oblasti verejnej pomoci alebo fondov Spoločenstva a uskutočňujú presuny aktivít v rámci EÚ alebo mimo nej bez toho, aby dodržiavali záväzok týkajúci sa trvácnosti operácií, obsiahnutý v príslušných predpisoch; 20. žiada Komisiu, aby vypracovala európsky etický kódex, aby sa tak predišlo prevodom podnikov alebo ich výrobných jednotiek do iného regiónu alebo krajiny EÚ s jediným cieľom získať európsku finančnú pomoc; 21. vyzýva Komisiu, aby sa snažila o zahrnutie sociálnych doložiek do medzinárodných zmlúv a aby pritom vychádzala z piatich dohovorov Medzinárodnej organizácie práce (MOP), ktoré sú prioritné, najmä z práva organizovať sa v odboroch, slobody združovania a odstránenia detskej práce, nútenej práce a diskriminácie; žiada o to, aby uplatňovanie týchto sociálnych doložiek bolo podporené pozitívnymi opatreniami a stimulmi určenými krajinám a podnikom, ktorých sa tieto doložky týkajú; vyzýva Komisiu a Radu, aby sa snažili o zabezpečenie opätovného zahrnutia tejto otázky do programu Ministerskej konferencie Svetovej obchodnej organizácie a aby bol zriadený výbor pre obchod a ľudské práva, ktorý by sa zaoberal predovšetkým otázkami ľudských práv vo svete práce; 22. je presvedčený o tom, že väčšia transparentnosť v súvislosti s lokalitami, v ktorých sa vyrábajú výrobky, a platné pracovné normy, by mohli pomôcť ovplyvniť kupujúcich a spotrebiteľov pri ich nákupnej voľbe; 23. žiada, aby boli podniky čerpajúce z verejnej pomoci nabádané rozvíjať, spolu s organizáciami zastupujúcimi pracovníkov a s regionálnymi a miestnymi úradmi, zodpovednosť v rámci vykonávania politiky súdržnosti namierené na vyvážený regionálny rozvoj; 24. žiada Komisiu a členské štáty, aby v spolupráci s príslušnými miestnymi a regionálnymi úradmi kontrolovali efektívne a cielené využívanie prostriedkov z európskych fondov, ktoré by malo byť zamerané na odbornú prípravu a preškoľovanie pracovníkov v regiónoch zasiahnutých reštrukturalizáciami alebo delokalizáciami, najmä tých pracovníkov, ktorých v dôsledku delokalizácie ich predchádzajúceho zamestnávateľa priamo zasiahlo rušenie pracovných miest; 25. zdôrazňuje potrebu sústrediť a posilniť financovanie zo štrukturálnych fondov smerom k vytváraniu pracovných miest a trvalo udržateľnému hospodárskemu rozvoju, zakladaniu nových podnikov vytvárajúcich nové pracovné miesta, celoživotnej odbornej príprave a zlepšeniu produktivity; v tomto ohľade podporuje návrh Komisie na vytvorenie globalizačného fondu na riešenie a predchádzanie hospodárskym a sociálnym dopadom reštrukturalizácie a delokalizácie a žiada, aby tento fond mal dostatok prostriedkov na plnenie úloh, pre ktoré bude vytvorený; 26. domnieva sa, že využívanie finančných prostriedkov Spoločenstva a najmä tých, ktoré sú určené pre priemysel a z Európskeho sociálneho fondu, by malo byť podmienené špecifickými pravidlami vzťahujúcimi sa na inovácie, miestny rozvoj, zamestnanosť a dlhodobé záväzky týkajúce sa výroby v rámci územia, na ktorom sa nachádza daný podnik; žiada predovšetkým o dodržiavanie a posilnenie pravidiel využívania štrukturálnych fondov; 27. žiada o ochranu práv dotknutých pracovníkov a úplné zaručenie informovanosti pracovníkov; 28. nazdáva sa, že dôsledky početných delokalizácií nás musia viesť k otvorenej a konštruktívnej úvahe o otázke vytvorenia skutočného európskeho sociálneho priestoru a domnieva sa, že sociálny dialóg musí hrať dôležitú úlohu pri predchádzaní delokalizáciám a pri riešení ich následkov; 29. žiada Komisiu, aby tak ako to navrhuje v súvislosti s reformou štrukturálnych fondov vypracovala nástroj na prísnejšie postihovanie podnikov, ktoré po získaní verejnej pomoci delokalizovali časť alebo všetky svoje aktivity mimo Európsku úniu; 30. žiada, aby mali všetky zainteresované strany právo vedieť, či bola podniku poskytnutá pomoc; 31. žiada, aby boli osobitne brané do úvahy problémy v pohraničných oblastiach, ktoré sú postihnuté veľkým nedostatkom finančnej pomoci; 32. odporúča svojim príslušným výborom, aby pozorne sledovali, ako bude Komisia brať toto uznesenie do úvahy; 33. poveruje svojho predsedu, aby toto uznesenie postúpil Rade, Komisii a parlamentom členských štátov. [1] Ú. v. ES L 254, 30.9.1994, s. 64. [2] Ú. v. ES L 225, 12.8.1998, s. 16. [3] Ú. v. ES L 82, 22.3.2001, s. 16. [4] Ú. v. ES L 80, 23.3.2002, s. 29. [5] Ú. v. ES C 74, 10.3.1998, s. 9. [6] Ú. v. EÚ C 110, 8.5.2003, s. 24. [7] Ú. v. ES L 337, 13.12.2002, s. 3. [8] 8 Ú. v. EÚ C 61 E, 10.3.2004, s. 425. [9] Ú. v. EÚ C 104 E, 30.4.2004, s. 1000. [10] Prijaté texty, P6_TA(2005)0277. [11] Prijaté texty, P6_TA(2005)0527. --------------------------------------------------